PROGRAM OBRAZOVANJA ZA STICANJE KLJUČNIH VJEŠTINA ZA OBAVLJANJE POSLOVA MENADŽERA INTEGRITETA

Na osmoj sjednici Nacionalnog Savjeta za obrazovanje koja je održana 29. marta 2019. godine u Ministarstvu prosvjete, akreditovan je ***Program obrazovanja za sticanje ključnih vještina za obavljanje poslova menadžera integriteta*** koji je pripremila Uprava za kadrove u saradnji sa Agencijom za sprječavanje korupcije i expertima Nico projekta.

Kao što je poznato, Zakonom o sprječavanju korupcije, organi vlasti su dužni da usvoje planove integriteta i odrede menadžere integriteta. Plan integriteta je interni antikorupcijski dokument u kome je sadržan skup mjera pravne i praktične prirode kojima se sprječavaju i otklanjaju mogućnosti za nastanak i razvoj različitih oblika koruptivnog i neetičkog ponašanja u okviru organa vlasti kao cjeline, pojedinih organizacionih jedinica i pojedinačnih radnih mjesta, a koji nastaje kao rezultat samoprocjene izloženosti organa vlasti rizicima za nastanak i razvoj korupcije, nezakonitog lobiranja i sukoba interesa, kao i izloženosti etički i profesionalno neprihvatljivim postupcima.

Od menadžera integriteta se očekuje da posjeduje neophodna znanja i vještine kako bi pravovremeno reagovao na situacije, pojave ili radnje za koje je na osnovu razumnog uvjerenja procijenjeno da predstavljaju mogućnost za nastanak ili razvoj korupcije, sukoba interesa, drugih oblika nezakonitog ili neetičkog postupanja. Osim toga, efikasna saradnja i razmjena informacija među zaposlenima je jedan od ključnih zadataka svakog menadžera integriteta.

Menadžeri integriteta će imati priliku da kroz program dalje usavrše znanja iz oblasti integriteta, rješavanja etičkih dilema u obavljanju radnih poslova i zadataka, prepoznavanja nezakonitog ponašanja, sprovođenja etičkih kodeksa, lobiranja, analize propisa na rizike od korupcije, sprovođenja antikorupcijskih propisa, zaštite zviždača itd. U situaciji kada zaposleni nijesu na adekvatan način upoznati sa pitanjem integriteta na radnom mjestu, uloga menadžera integriteta je od ključne važnosti da u kontaktu sa zaposlenima, koordinira taj proces u skladu sa važećim normama i standardima u ovoj oblasti.

S tim u vezi, ovaj program obrazovanja će doprinijeti pravilnom razumijevanju i sprovođenju standarda integriteta u javnoj upravi, kao i da će osposobiti stručan i profesionalan kadar koji će uticati na podizanje svijesti o prevenciji korupcije.

**Dakle, Program ima za cilj osposobljavanje za obavljanje poslova menadžera integriteta u cilju poboljšanja funkcionisanja organa vlasti kako bi se preventivno djelovalo na mogući nastanak korupcije.**

Program je sadržinski koncipiran kroz tri modula u ukupnom trajanju od 132 časa i 6 kredita.

Pregled tema po modulima:

**Modul 1:Integritet i menadžer integriteta**

1. Integritet i etičke dileme
2. Uloga menadžera integriteta
3. Vještine menadžera integriteta

**Modul 2: Mehanizmi za jačanje integriteta**

1. Antikorupcijski propisi i posljedice njihovog kršenja
2. Značaj i uloga zviždača
3. Prepoznavanje i sprječavanje sukoba interesa
4. Uloga i značaj nadzora lobiranja
5. Analiza propisa na rizike od korupcije

**Modul 3: Plan integriteta**

1. Procjena i upravljanje rizicima
2. Izrada i sprovođenje planova integriteta
3. Upravljanje promjenama

Polaznik je u obavezi da prisustvuje 80% programa obrazovanja, kao i da učestvuje I samostalno izrađuje radne zadatke koji su zasnovane na sadržaju svake tematske oblasti, a čine sastavni dio realizacije ovog programa.

Nakon završenog programa, polaznik dobija teme (zadatke) koje treba da obradi koristeći i primjenjujući sadržaje i znanja koja su bila prezentovana u okviru svakog modula programa.

Nakon uspješno završenog ispita polaznik dobija potvrdu da je stekao ključne vještine za obavljanje posloba menadžera integriteta.